جنوبي وزيرستان: د ډزو په پېښه کې دوه تنکي هلکان وژل شوي، بل ژوبل
په جنوبي وزیرستان مکین تحصیل کې د ډزو په یوه پېښه کې دوه تنکي هلکان وژل او یو ژوبل شوی چې عمرونه يې د 12 کالو نه تر 18 کلونو پورې دي.
واشنګټن — حکومتی چاروکي او ځايي خلک وايي د ډزو پېښه د شپې د مکین تحصیل په دوه توی سیمه کې شوې ده. د وژل شوو هلکانو کورنۍ د دوی د وژلو تورپه سیمه کې موجود په امنیتي سرتیرو پورې کوي خو پولیس وايي هلکان د نامالومه کسانو په ډزو کې وژل شوي او دې پیښې پلټنې پېل کړي دي. د وژل شوو هلکانو په اړه د علاقې نه يو مشر سپین ږیري تن حاجي سلام وویل په دې کې د يوې کورنۍ دوه هلکان وژل شوي او يو ټپي کړی شوی دی. په وژل شوو هلکانو کې يې 16 کلن نمسی، 18 کلن وراره او 12 دولس کلن خوريی يې ژوبل کړی شوی دی. هغه وویل دا هلکان د شپې په مهال د کور سره جوخت په يو دوکان ناست وو چې امنیتي سرتیرو پرې ډزې وکړې او د هغوي د ډزو په نتیجه کې وژل شوي او ټپي شوي دي. وي او اې ډیوه ته هغه وویل تر دې پېښې وروسته هم ټوله علاقه تر سحره امنیتي سرتیرو ګیره کړې وه او خلک یې په کورونو کې بند کړي وو. پوځ په دغه تراوسه څه ځواب نه دی کړی او پولیس وايي ډزې نامالومه کسانو کړي او دوی يې پلټنې پېل کړي دي. د یو وژل شوي تن پلار حقمل وویل دوی د چا سره دښمني نه لري او نه ترهګر دي. هغ زياته کړه د دوی سیمه تر اوسه د بجلۍ، ټیلي فون، ټي وي او د موبایل اسانتیا نه لري ځکه د کلي ماشومان شپې تر ناوخته د کلي په مینځ کې تر پيشمني په دې دوکان ناست وي. هغه وویل ټول کلی به دا ګواهي ورکړي چې دا هلکان بې ګناه وژل شوي دي. هغه وویل تراوسه د وژل شوو هلکانو مړي دوی ته نه دې سپارلي او نه د ټپي شوي هلک په اړوند معلومات ورکړل کیږي. وي او اې ډیواه ته وویل دا هلکان بې ګناه وژل شوي د دوی سره ظلم شوی او انصاف غواړي. د وژل شوو هلکانو د خپلو خپلوانو په ګډون په لسګونو شمېره کسانو د مکین تحصیل انتظامیې مخې ته احتجاجي پرلت پېل کړی او د پرلت یو ګډون وال حاجي رسول خان وویل د کال 2001 نه دغه علاقې د نا امنۍ سره مخ دي هره ورځ پکې د ښه او بدو وسله والو د شتون له وجې پکې د عامو خلکو وژنې کیږي. هغه وویل دويي دغه پرلت به تر هغه روان وي تر څو دې کورنیو ته انصاف نه وي تر لاسه شوی، هغه زیاته کړه د ښه او بدو وسله والو تو پیر دې ختم کړی شي. د جنوبی وزیرستان د پولیسو مشر شوکت علي وي او اې ډیوه سره په خبرو کې دا پیښه تاييد کړه او وې يې ویل چې د ابتدايي مالوماتو له مخې په هلکانو نامالومه کسانو ډزې کړي دي. هغه وويل د پېښې ځای ته په خپله مکين ته روان شوی دی. په جنوبي وزيرستان کې په کال 2009م کې پوځ د هغه وخت وسله والو مشر بېت الله محسود او د هغه د پلویانو پرضد د راه نجات په نوم پوځي عمليات کړي وو او حکومتي چارواکو د عملیاتو په پايله کې دغه سیمه د وسله والو څخه پاکې ګرځولو دعوه کړې خو بیا هم وخت په وخت د نا امنۍ پېښې تر سره کیږي. په جنوبي وزيرستان کې د نا امنۍ وروستۍ پېښه تیره اوونۍ شوې چې پکې په سراروغه سیمه کې یوه زنانه نا مالومه کسانو په ډزو وژلې وه. په وروستیو کې په شمالي وزيرستان کې هم دغه ډول د وژنو پېښې کېدل سېوا شوي دي.